## Cultura, el Museu del Prado i la Fundació Iberdrola porten la mostra ‘El Prado en las calles’ a Vinaròs

*** La secretària autonòmica de Cultura ha participat en la inauguració de la sexta etapa d’esta exposició itinerant que recorre la Comunitat Valenciana
* La mostra ja ha visitat Benidorm, Ontinyent, Castelló de la Plana, Sagunt i Alacant i es podrà vore fins a juliol en altres set localitats**

La secretària autonòmica de Cultura, Pilar Tébar, juntament amb l’alcaldessa de Vinaròs, María Dolores Miralles, el president de la Fundació Iberdrola Espanya, Jaime Alfonsín, i la coordinadora general d’Educació del Museu del Prado, Ana Moreno, ha inaugurat la mostra itinerant ‘El Prado en las calles’ a Vinaròs.

Esta és la sexta localitat de la Comunitat Valenciana a la qual arriba esta mostra a l’aire lliure, organitzada pel Museu Nacional del Prado i la Fundació Iberdrola Espanya amb motiu del seu 200 aniversari, amb la col·laboració de la Conselleria d’Educació, Cultura, Universitats i Ocupació. Prèviament ha passat per Benidorm, Ontinyent, Castelló de la Plana, Sagunt i Alacant.

La secretària autonòmica ha ressaltat la bona acollida que està tenint esta iniciativa, que inclou 50 reproduccions a mida real d’alguns dels quadros més icònics que allotja la primera pinacoteca espanyola.

En este sentit, ha felicitat el Museu del Prado per esta iniciativa de gran valor didàctic, que suposa “una excel·lent ocasió perquè els ciutadans tinguen l’oportunitat única de conéixer estes obres universals en la seua pròpia casa”.

També ha agraït a la Fundació Iberdrola Espanya la seua participació en esta iniciativa que enriquix l’agenda cultural de la Comunitat Valenciana “i que atorga, al mateix temps, un valor afegit a l’oferta cultural de cap a cap de la nostra geografia”.

Per la seua banda, Jaime Alfonsín, president de la Fundació Iberdrola Espanya, ha ressaltat la importància de l’exposició, gràcies a la qual “traiem l’art al carrer gràcies a les seues magnífiques reproduccions i proporcionem a tots els que s’acosten a contemplar una experiència molt similar a la visita de la mateixa pinacoteca. Esta exposició és amena, divertida i podem acostar-nos als quadros i vore tots els seus detalls”.

L’exposició va arrancar el seu recorregut per la Comunitat Valenciana en setembre de 2024. Després de la seua cita a Vinaròs es podrà vore també a València, Orihuela, Borriana, Gandia, Sant Vicent del Raspeig, Segorbe i Altea.

**50 reproduccions de grans mestres**

‘El Prado en las calles’ té com a objectiu donar a conéixer les col·leccions i el patrimoni històric adscrit al Museu Nacional del Prado a través de 50 reproduccions a grandària real d’obres mestres de les escoles espanyola, italiana i flamenca pertanyents a la col·lecció permanent de la pinacoteca.

Així, les fotografies estan acompanyades per cartel·les explicatives, codis QR i panells informatius, que permeten recórrer les diferents escoles que componen el panorama artístic de la col·lecció permanent del Prado, i amb això es convertix en una activitat didàctica de primer orde.

A més, els visitants poden conéixer la història d’Espanya, d’Europa i de l’art occidental en general de la mà dels grans mestres de la pintura com Goya, Velázquez, El Greco, Rubens, Dürer, Rembrandt, El Bosco, Tiziano o Caravaggio, entre altres.

El projecte ‘El Prado en las calles’ va iniciar la seua marxa en 2020 per terres castellanomanxegues, seguí el seu recorregut per Castella i Lleó i continuà per Extremadura i Andalusia, amb gran afluència de visitants.

Fecha: 21/03/2025